Ġenituri ta’ tifel ta’ 12-il sena li miet wara li nstab mgħallaq ippubblikaw ritratti tiegħu meta kien għadu mitluf minn sensih fl-isptar. Il-ġenituri ta’ Dylan Steward li tgħallaq wara li safa bbuljat fi skola ġdida ppubblikaw ritratti xokkanti ta’ binhom meta kien fuq is-sodda tal-mewt tiegħu. Omm Dylan Stewart, Amanda qalet li riedet tgħid lill-‘bullies’ li kienu qed ixebbgħu lil binha “ara x’għamiltulu”. It-tifel tal-iskola nstab mitluf minn sensih fil-kamra tas-sodda tiegħu fit-22 ta’ April li għadda ta’ din is-sena wara li l-ġenituri tiegħu sostnew li kien qed jiġi mgħajjar u attakkat fiżikament minn numru ta’ ‘bullies’. Huwa ttieħed l-Isptar tat-Tfal ta’ Birmingham iżda miet tmint ijiem wara. Fir-ritratti ppubblikati, Dylan jidher mindud fuq is-sodda tal-isptar imqabbad ma’ diversi magni u b’ħafna tubi u wajers imqabbdin ma’ ġismu. Hija u titkellem dwar id-deċiżjoni tagħha li tippubblika r-ritratti, Stewart qalet: “Jekk dan jgħin biex insalva ħajja ta’ tifel ieħor, inkunu ksibna xi ħaġa. Jien ma rridx nara ġenituri oħrajn ibatu bħalma bata hu. Il-‘bullies’ hemm bżonn li jaraw b’għajnejhom xi jfissru l-azzjonijiet tagħhom. Dawn għandhom konsegwenzi katastrofiċi għal familji tagħna u rridu nuruhom x’għamlu. Ebda ġenituri m’għandu jidfen lil ibnu jew bintu. Ħadd ma jista’ jġib lura lil Dylan iżda aħna qegħdin nittamaw li nibagħtu messaġġ b’saħħtu minkejja l-uġigħ kbir li ninsabu għaddejjin minnu.”